Ole Glahn (RV), 2006-04-20:
Vort demokratiske system bygger på det politiske foreningsliv.
Herfra udgår det folkelige engagement og den konkrete indflydelse på de partiprogrammer, partierne vedtager.
Og herfra får kandidaterne, der opstilles til valg, deres legitimitet, fordi det er lokalt, man opstiller dem i de partiorganisationer, der er.
Med kommunalreformen ændres geografien for kommunerne, og regionerne erstattes af amterne.
På den baggrund har den parlamentariske arbejdsgruppe igennem mere end 1 år, helt tilbage fra 2004, arbejdet med det forslag, som nu ligger her foran os, et forslag til nye valgkredse.
Og det skulle så netop være en konsekvens af den kommunalreform, der er vedtaget.
Det lovforslag, som indenrigsministeren i dag præsenterer, er, så vidt jeg kan forstå, fuldstændig i overensstemmelse med resultatet af den parlamentariske arbejdsgruppes arbejde.
Forslaget er tiltrådt af Udvalget for Forretningsordenen.
Det er jo, som det tidligere er sagt, et kompromis, men vi støtter det.
Vi mener, at bevarelsen af tre landsdele, inden for hvilke tillægsmandaterne fordeles, er rigtig.
Vedrørende fordelingen af kredsmandater og tillægsmandater er det naturligvis fortsat således, at det, som grundloven foreskriver, foregår på grundlag af forholdstal, hvori indgår befolkningstal, vælgertal og landsdelens areal.
Det er rigtigt at nedsætte antallet af store amtskredse fra 17 til 10 storkredse, inden for hvilke kredsmandaterne fordeles.
Fra De Radikales side er vi meget tilfredse med, at der bliver det antal som i forslaget, og at de får den størrelse, som det her er fremsat.
Der har specielt været diskussion om Region Sjælland, men vi mener, at det er rigtigt, at man har fundet den løsning, som man har fundet her.
Vi frygter ikke, at storkredse vil fremme tendensen til, at der vælges kendte personer.
Dem har vi i dag, og de har mulighed for at slå igennem, og det gør de.
Det vil højst komme til at betyde, at de personlige stemmer på de mindst kendte bliver relativt færre, fordi de kendte trækker mange stemmer.
Men det vil ikke afgørende påvirke, hvilke personer der vælges i storkredsen.
Lovforslaget indeholder desuden en række forslag, der skal sikre, at det hverken bliver lettere eller vanskeligere for et parti eller en kandidat uden for partierne at komme i Folketinget.
Arbejdsgruppen finder dog, at disse begrænsninger, som nu opstilles, er et brud med hidtidige principper for tildeling af kredsmandater, og derfor har man bedt professor Jørgen Elklit om at undersøge mulighederne for og konsekvenserne af at indføre den d'Hondtske metode til erstatning for den modificerede Sainte-Laguës metode, som anvendes i dag.
På den baggrund skal vi her i Folketinget foretage en nøje vurdering af indførelsen af denne opgørelsesmetode til erstatning for de forslåede spærreregler for opnåelse af visse kredsmandater.
I går modtog vi så resultatet af professor Jørgen Elklits undersøgelser.
De peger meget entydigt på, at det vil være en god idé at indføre den d'Hondtske metode, når ønsket er at stille partier og de enkelte kandidater, som de er stillet i dag i det nuværende system.
Jeg vil derfor fra Det Radikale Venstres side tilsige, at vi går positivt ind i en drøftelse af, om vi skal erstatte forslagets indhold om spærregrænser med den d'Hondtske metode, idet vi jo har fået et godt grundlag at arbejde videre med det på.
I Det Radikale Venstre er vi også meget optaget af, at vi grundigt får drøftet det forhold, der presser sig på med afgrænsning af opstillingskredse i forhold til kommunegrænser, de såkaldt brudte kommuner.
Vi er jo gået fra 103 til 93 opstillingskredse.
På den ene side har hensynet til opstillingskredsene, at de ikke må gå på tværs af kommunegrænserne, været afgørende.
Det vil vanskeliggøre partiernes interne organisation, og det vil også komplicere kommunernes afholdelse af folketingsvalg.
På den anden side har så stået hensynet til en vis ensartethed i størrelsen af opstillingskredse, så opstillingskredsens størrelse ikke i sig selv vanskeliggør kandidatens valg.
Det kan være en målsætning, at der kan blive en passende ligeværdig konkurrence mellem de opstillede kandidater også inden for samme parti.
I indstillingen har arbejdsgruppen valgt at indstille, at der flere steder i landet dannes kredse på tværs af kommunegrænser.
Eksempelvis danner en del af Århus Kommune opstillingskreds med Odder og Samsø, en del af Roskilde Kommune lægges sammen med Lejre Kommune, og en del af Randers Kommune lægges sammen med Faurskov Kommune.
Jeg vil derfor opfordre til, at vi i forbindelse med udvalgsbehandlingen foretager en nøje vurdering af disse forhold.
Jeg ved, at der kommer foretræde, og i høringsperioden kommer der forslag fra de berørte områder på det her felt.
Samlet set kan jeg tilkendegive, at vi fra Det Radikale Venstres side er meget tilfredse med substansen i dette forslag.
Og jeg kan tilkendegive, at vi er åbne over for i enighed at ændre, hvis høringssvarene giver anledning til det, også på de områder, som jeg her har understreget.